สรรพสามิตลดภาษี หลังคลอดกม.ใหม่
สรรพสามิตเล็งลดอัตราภาษีสินค้า หลังแก้กฎหมายดันเก็บภาษีเพิ่ม คาด ส.ค.ส่งให้ สนช.พิจารณาได้
2 ส.ค. 2559

สรรพสามิตเล็งลดอัตราภาษีสินค้า หลังแก้กฎหมายดันเก็บภาษีเพิ่ม คาด ส.ค.ส่งให้ สนช.พิจารณาได้
นายสมชาย พูลสวัสดิ์ อธิบดีกรมสรรพสามิต เปิดเผยว่า ร่างกฎหมายภาษีสรรพสามิตแก้กฎหมาย 7 ฉบับ ให้เหลือ 1 ฉบับ ขณะนี้อยู่ในขั้นตอนตรวจร่างของคณะกรรมการกฤษฎีกา คาดว่าในเดือนส.ค.นี้ จะส่งให้สภานิติบัญญัติแห่งชาติ (สนช.) และมีผลบังคับใช้ในปีนี้ โดยจะมีเวลาให้กรมสรรพสามิตและผู้ประกอบการเตรียมตัวอีก 6 เดือน จึงจะมีการเก็บภาษีภายใต้กฎหมายประมาณกลางปีหน้า
ทั้งนี้ กฎหมายสรรพสามิตใหม่จะเปลี่ยนการจัดเก็บภาษีจากราคาหน้าโรงงานมาเป็นจัดเก็บจากราคาปลีกโดยไม่รวมภาษีมูลค่าเพิ่ม (แวต) เพื่อให้เป็นราคาเดียว ทำให้เกิดความเป็นธรรมต่อผู้เสียภาษี โดยฐานราคาเก็บภาษีใหม่จะกว้างและเก็บภาษีมากขึ้น แต่กรมสรรพสามิตจะปรับลดอัตราภาษีของสินค้าต่างๆ ตามมติของคณะรัฐมนตรี (ครม.) ที่กำหนดให้การแก้ไขกฎหมายต้องไม่สร้างภาระให้กับผู้บริโภค เนื่องจากการแก้ไขกฎหมายจะทำให้ฐานภาษีสูงขึ้น จึงต้องมีการปรับลดอัตราภาษีลงเพื่อไม่ให้กระทบกับผู้บริโภค
สำหรับผลการจัดเก็บรายได้ของกรม 10 เดือนของปีงบประมาณ 2559 สามารถจัดเก็บได้เกินเป้าหมาย 1.7-1.8 หมื่นล้านบาท และคาดว่าภายในสิ้นปีงบประมาณ 2559 จะจัดเก็บได้ไม่ต่ำกว่า 5 แสนล้านบาท หรือสูงกว่าเป้าหมายที่วางไว้ราว 2 หมื่นล้านบาท ส่วนใหญ่มาจากการจัดเก็บภาษีสินค้าและได้รับแจ้งจากผู้ประกอบการต่างๆ ว่า ตัวเลขมีทิศทางที่ดีขึ้น รวมถึง พล.อ.ประยุทธ์ จันทร์โอชา นายกรัฐมนตรี ได้เน้นย้ำในการดำเนินการจับกุมผู้กระทำผิดที่ลักลอบนำสินค้าผิดกฎหมายไม่เป็นมาตรฐานเข้ามาในไทย
นอกจากนี้ กรมได้ดำเนินการตามนโยบายรัฐบาลของกระทรวงการคลังที่ให้กรมสรรพสามิตดูแลสินค้าที่หลีกเลี่ยงภาษี รวมถึงการดำเนินงานตามมาตรการเชิงรุกในการป้องกันและปราบปรามสุราเถื่อน บุหรี่เถื่อน และน้ำมันเถื่อน และจูงใจผู้ที่อยู่นอกระบบให้เข้ามาสู่ระบบภาษี